P9_TA(2022)0057

Úloha kultúry, vzdelávania, médií a športu v boji proti rasizmu

Uznesenie Európskeho parlamentu z 8. marca 2022 o úlohe kultúry, vzdelávania, médií a športu v boji proti rasizmu (2021/2057(INI))

(2022/C 347/02)

Európsky parlament,

— so zreteľom na Zmluvu o Európskej únii, najmä na druhú, štvrtú, piatu, šiestu a siedmu zarážku jej preambuly, na jej článok 2, článok 3 ods. 3 druhý pododsek a článok 6,

— so zreteľom na články 10 a 19 Zmluvy o fungovaní Európskej únie,

— so zreteľom na Chartu základných práv Európskej únie, najmä na jej články 2, 3, 4, 5 a 21,

— so zreteľom na Európsky pilier sociálnych práv vrátane tretej zásady týkajúcej sa rovnakých príležitostí a príslušný akčný plán,

— so zreteľom na smernicu Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod (1) (smernica o rasovej rovnosti),

— so zreteľom na smernicu Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní (2),

— so zreteľom na zriadenie skupiny EÚ na vysokej úrovni pre boj proti rasizmu, xenofóbii a iným formám neznášanlivosti v júni 2016,

— so zreteľom na oznámenie Komisie z 22. mája 2018 s názvom Budovanie silnejšej Európy: význam politík v oblasti mládeže, vzdelávania a kultúry (COM(2018)0268),

— so zreteľom na oznámenie Komisie z 18. septembra 2020 s názvom Únia rovnosti: akčný plán EÚ proti rasizmu na roky 2020 – 2025 (COM(2020)0565),

— so zreteľom na oznámenie Komisie z 3. decembra 2020 s názvom Európske médiá v digitálnej dekáde: akčný plán na podporu obnovy a transformácie (COM(2020)0784),

— so zreteľom na smernicu Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách) (3),

— so zreteľom na nariadenie Európskeho parlamentu a Rady (EÚ) 2021/817 z 20. mája 2021, ktorým sa zriaďuje Erasmus+: program Únie pre vzdelávanie a odbornú prípravu, mládež a šport (4),

— so zreteľom na nariadenie Európskeho parlamentu a Rady (EÚ) 2021/818 z 20. mája 2021, ktorým sa zriaďuje program Kreatívna Európa (na obdobie 2021 až 2027) (5),

— so zreteľom na nariadenie Európskeho parlamentu a Rady (EÚ) 2021/888 z 20. mája 2021, ktorým sa zriaďuje program Európsky zbor solidarity (6),

— so zreteľom na nariadenie Európskeho parlamentu a Rady (EÚ) 2021/692 z 28. apríla 2021, ktorým sa zriaďuje program Občania, rovnosť, práva a hodnoty (7),

— so zreteľom na Európsky dohovor o ľudských právach,

— so zreteľom na odporúčanie Rady z 12. marca 2021 o rovnosti, začleňovaní a účasti Rómov (8),

— so zreteľom na rámcové rozhodnutie Rady 2008/913/SVV z 28. novembra 2008 o boji proti niektorým formám a prejavom rasizmu a xenofóbie prostredníctvom trestného práva (9),

— so zreteľom na správu Agentúry EÚ pre základné práva o základných právach z 9. júna 2020 a na jej druhý prieskum EÚ týkajúci sa menšín a diskriminácie z 5. decembra 2017 a na súvisiacu správu a zhrnutie s názvom Being Black in the EU (Život s tmavou pleťou v EÚ) z 23. novembra 2018 a 15. novembra 2019, v ktorých sa opisujú skúsenosti ľudí afrického pôvodu s rasovou diskrimináciou a rasovo motivovaným násilím v EÚ,

— so zreteľom na oznámenie Komisie z 12. novembra 2020 s názvom Únia rovnosti: stratégia pre rovnosť LGBTIQ osôb na roky 2020 – 2025 (COM(2020)0698),

— so zreteľom na oznámenie Komisie z 3. marca 2021 s názvom Únia rovnosti: Stratégia v oblasti práv osôb so zdravotným postihnutím na roky 2021 – 2030 (COM(2021)0101),

— so zreteľom na závery Rady z 15. novembra 2018 o pracovnom pláne pre kultúru na roky 2019 – 2022 (10),

— so zreteľom na strategický rámec EÚ pre rovnosť, začleňovanie a účasť Rómov na roky 2020 – 2030 zo 7. októbra 2020,

— so zreteľom na oznámenie Komisie z 5. októbra 2021 s názvom Stratégia boja proti antisemitizmu a podpory židovského života v EÚ (2021 – 2030) (COM(2021)0615),

— so zreteľom na svoje uznesenie z 19. júna 2020 o protirasistických demonštráciách po smrti Georgea Floyda (11),

— so zreteľom na odporúčanie Rady z 22. mája 2018 o presadzovaní spoločných hodnôt, inkluzívneho vzdelávania a európskeho rozmeru výučby (12),

— so zreteľom na svoje uznesenie z 26. marca 2019 o základných právach ľudí afrického pôvodu v Európe (13),

— so zreteľom na svoje uznesenie zo 17. septembra 2020 o vykonávaní vnútroštátnych stratégií integrácie Rómov: boj proti negatívnym postojom voči ľuďom rómskeho pôvodu v Európe (14),

— so zreteľom na svoje uznesenie z 11. marca 2021 o právach detí vzhľadom na stratégiu EÚ v oblasti práv dieťaťa (15),

— so zreteľom na konania o nesplnení povinnosti, ktoré Komisia iniciovala v súvislosti s nedodržiavaním smernice o rasovej rovnosti z dôvodu diskriminácie rómskych detí vo vzdelávaní (konania č. 20142174, č. 20152025 a č. 20152206),

— so zreteľom na nariadenie Európskeho parlamentu a Rady (EÚ) 2021/1057 z 24. júna 2021, ktorým sa zriaďuje Európsky sociálny fond plus (ESF+) (16),

— so zreteľom na svoje uznesenie z 23. novembra 2021 o politike EÚ v oblasti športu: hodnotenie a ďalší možný postup (17),

— so zreteľom na návrh Komisie na nariadenie Európskeho parlamentu a Rady, ktorým sa stanovujú harmonizované pravidlá v oblasti umelej inteligencie (akt o umelej inteligencii) a menia niektoré legislatívne akty Únie (COM(2021)0206),

— so zreteľom na svoje uznesenie z 11. novembra 2021 o európskom vzdelávacom priestore: spoločný celostný prístup (18),

— so zreteľom na štúdiu o úlohe kultúry, vzdelávania, médií a športu v boji proti rasizmu, ktorú vypracovala tematická sekcia pre štrukturálne politiky a politiky súdržnosti generálneho riaditeľstva pre vnútorné politiky v októbri 2021,

— so zreteľom na všeobecné politické odporúčania Európskej komisie proti rasizmu a intolerancii Rady Európy, najmä na odporúčanie č. 10 o boji proti rasizmu a diskriminácii vo vzdelávaní a prostredníctvom vzdelávania z 15. decembra 2006,

— so zreteľom na plán Európskej komisie proti rasizmu a intolerancii na dosiahnutie účinnej rovnosti z 27. septembra 2019,

— so zreteľom na šieste hodnotenie kódexu správania pre boj proti nezákonným nenávistným prejavom online, ktoré uskutočnila Komisia,

— so zreteľom na cieľ udržateľného rozvoja OSN č. 10: zníženie nerovnosti v rámci krajín a medzi nimi,

— so zreteľom na Konferenciu o budúcnosti Európy,

— so zreteľom na odporúčania, ktoré v októbri 2021 vydala Skupina európskych regulačných orgánov pre audiovizuálne mediálne služby k novému Kódexu postupov proti šíreniu dezinformácií,

— so zreteľom na článok 54 rokovacieho poriadku,

— so zreteľom na správu Výboru pre kultúru a vzdelávanie (A9-0027/2022),

A. keďže diskriminácia a rasizmus ohrozujú ľudskú dôstojnosť, životné príležitosti, prosperitu, duševnú pohodu a často aj bezpečnosť; keďže rasistické stereotypy zvyčajne pretrvávajú po celé generácie; keďže diskriminácia na základe rasového alebo etnického pôvodu je v EÚ zakázaná; keďže rasizmu a diskriminačnému správaniu sú okrem iných vystavení aj migranti, utečenci a žiadatelia o azyl;

B. keďže podľa Agentúry EÚ pre základné práva (19) sú rasová diskriminácia a obťažovanie v Európskej únii naďalej bežné; keďže najmä rasové, náboženské a etnické menšiny sú príliš často vystavené obťažovaniu, násiliu, rasovému a etnickému profilovaniu, a to aj zo strany orgánov presadzovania práva, a nenávistným prejavom na internete aj mimo neho; keďže obete neohlásia väčšinu rasistických a xenofóbnych incidentov motivovaných nenávisťou (20); keďže rasové a etnické menšiny sa v EÚ stretávajú so štrukturálnou diskrimináciou a v niektorých prípadoch aj segregáciou v určitých oblastiach každodenného života vrátane bývania, zdravotnej starostlivosti, zamestnanosti, vzdelávania a systémov súdnictva;

C. keďže v akčnom pláne EÚ proti rasizmu na roky 2020 – 2025 sa uvádza, že štrukturálny rasizmus je diskriminačné správanie, ktoré môže byť zakorenené v sociálnych, finančných a politických inštitúciách, v dôsledku čoho má vplyv na mocenské páky a tvorbu politiky;

D. keďže Úrad vysokého komisára OSN pre ľudské práva definuje štrukturálnu diskrimináciu ako pravidlá, normy, zvyklosti a vzorce postojov a správania v inštitúciách a iných spoločenských štruktúrach, ktoré predstavujú prekážky pre skupiny alebo jednotlivcov pri dosahovaní rovnakých práv a príležitostí, aké má k dispozícii väčšina obyvateľstva;

E. keďže migranti, utečenci, žiadatelia o politický azyl a príslušníci rasových, náboženských a etnických menšín majú obmedzený prístup na trh práce a často sú vystavení pracovnému vykorisťovaniu;

F. keďže je preukázateľne jasné, že zber kvalitných údajov je jedným z najúčinnejších spôsobov, akým možno analyzovať sociálne problémy z kvantitatívneho aj kvalitatívneho hľadiska, a má zásadný význam pre navrhovanie, prispôsobovanie, monitorovanie a rozvíjanie reakcií verejnej politiky založených na dôkazoch na tieto problémy;

G. keďže niektorí tvorcovia verejnej mienky a politici v celej EÚ zaujímajú rasistické a xenofóbne postoje, čím podporujú sociálne prostredie, ktoré je živnou pôdou pre rasizmus, diskrimináciu a trestné činy z nenávisti; keďže toto prostredie ďalej podporujú extrémistické hnutia, ako sú fašistické a extrémne pravicové hnutia, ktoré sa snažia našu spoločnosť rozdeliť; keďže tieto činy sú v rozpore so spoločnými európskymi hodnotami a ideálmi demokracie a rovnosti, ktoré sa všetky členské štáty zaviazali dodržiavať;

H. keďže mnohé menšinové skupiny musia znášať policajné násilie vrátane kolektívnych trestov a rasového profilovania; keďže na boj proti tomuto javu sú potrebné osobitné opatrenia; keďže v dôsledku nedostatkov v oblasti právneho štátu a trestnej justície obete policajného násilia nemajú dostatočnú ochranu a prístup k spravodlivosti a často čelia prenasledovaniu zo strany štátnych orgánov; keďže rasizmus voči etnickým a rasovým menšinám viedol k násiliu a zabíjaniu;

I. keďže spôsob, akým sú ľudia bez ohľadu na ich rasový alebo etnický pôvod zobrazovaní v médiách, môže posilňovať negatívne stereotypy s rasovým podtextom; keďže kultúrny sektor a médiá majú moc podporovať začlenenie a bojovať proti rasizmu a takýmto stereotypom;

J. keďže v našej spoločnosti treba zintenzívniť boj proti zjavnému aj skrytému rasizmu a diskriminácii na internete aj mimo neho a keďže tento boj je spoločnou zodpovednosťou; keďže Európska únia a členské štáty sa musia ďalej zaoberať štrukturálnym rasizmom a diskrimináciou, ktorým čelia mnohé menšinové skupiny, zaviazať sa k ich riešeniu a pokračovať v práci v tejto oblasti;

K. keďže dezinformácie sa často zameriavajú na menšiny a podnecujú sociálne nepokoje; keďže nezávislé a pluralitné médiá, ktoré podporujú vyváženú rétoriku, slúžia na podporu inkluzívnych spoločností;

L. keďže solidarita a rešpektovanie ľudského života a iných ľudských bytostí sú hodnoty odovzdávané z generácie na generáciu; keďže školské vzdelávanie zohráva v tomto procese kľúčovú úlohu;

M. keďže prístup k vzdelávaniu a dosiahnutý stupeň vzdelania sú problémom pre komunity zasiahnuté rasizmom v celej Európe; keďže segregácia vo vzdelávaní je v Európe naďalej veľkým problémom; keďže v niektorých členských štátoch naďalej pretrváva umiestňovanie detí do segregovaných škôl a diskriminačná prax umiestňovania detí z etnických a rasových menšín do škôl pre deti s mentálnym postihnutím;

N. keďže školy zohrávajú kľúčovú úlohu pri poskytovaní skúseností s hodnotou rozmanitosti, podpore začleňovania, boji proti rasizmu a obmedzovaní rasových stereotypov a predsudkov;

O. keďže pre deti a mladých ľudí je dôležité vidieť, že majú v spoločnosti zastúpenie, a to aj v rámci vzdelávania, ktoré sa im poskytuje, v kultúrnych a športových kluboch a v rámci aktivít, na ktorých sa zúčastňujú, a na internete a v médiách, ktoré používajú;

P. keďže hoci šport zohráva kľúčovú úlohu v spoločenskom, kultúrnom a vzdelávacom živote a má silu zjednotiť ľudí z rôznych rasových, etnických a náboženských skupín a hoci ho možno využiť na spájanie komunít a vytváranie hodnôt rovnosti, prístupnosti a rešpektu, na športových podujatiach a v športe vo všeobecnosti v celej Európe opakovane dochádza k rasistickým incidentom a mnohým problémom súvisiacim s rasizmom; keďže je potrebné identifikovať radikalizáciu, ku ktorej dochádza v športových skupinách, a bojovať proti nej;

Q. keďže negatívne dôsledky pandémie ochorenia COVID-19 neprimerane ovplyvnili osoby z komunít rasových a etnických menšín, čím spôsobili, zdôraznili a zhoršili nerovnosti, a to aj v oblasti kultúry, médií, vzdelávania a športu; keďže po vypuknutí pandémie ochorenia COVID-19 sa výrazne zvýšilo obťažovanie a trestné činy z nenávisti;

Všeobecný kontext

1. zdôrazňuje, že rasizmus existuje vo všetkých oblastiach nášho každodenného života a môže mať mnoho podôb; v súvislosti s touto otázkou požaduje prístup nulovej tolerancie; uznáva, že rôzne skupiny, komunity a jednotlivci sú vystavení rôznym formám rasizmu, xenofóbie a diskriminácie; uznáva, že každá osobitná forma rasizmu má charakteristické črty, pričom niektoré formy rasizmu sú v istých členských štátoch výraznejšie než iné z dôvodu historických alebo politických faktorov a iných dôvodov;

2. berie na vedomie akčný plán EÚ proti rasizmu; víta začlenenie osobitného oddielu o vzdelávaní a osobitného odkazu na médiá, šport a kultúru; vyzýva Komisiu a členské štáty, aby prijali celostný prístup a poskytli primerané finančné prostriedky a zdroje s cieľom splniť záväzky plánu bez toho, aby bolo dotknuté financovanie existujúcich programov a opatrení, pričom by sa zároveň mali dodržiavať európske hodnoty;

3. vyzýva Komisiu, aby zabezpečila, aby sa koordinátorovi proti rasizmu poskytli primerané zdroje a aby sa na práci na začlenení rasovej rovnosti do politík EÚ podieľali všetky generálne riaditeľstvá;

4. očakáva posúdenie existujúceho právneho rámca EÚ na boj proti diskriminácii, rasizmu, xenofóbii a iným druhom neznášanlivosti; vyzýva Komisiu, aby posúdila vykonávanie tohto rámca, určila, ako ho v prípade potreby zlepšiť, a aby sa zúčastňovala na pravidelnom dialógu a výmene najlepších postupov s členskými štátmi a zainteresovanými stranami, najmä s tými, ktoré zastupujú záujmy osôb dotknutých rasizmom a rasovou diskrimináciou;

5. pripomína, že národné akčné plány sú účinným nástrojom reakcie na rasizmus, rasovú a etnickú diskrimináciu a súvisiacu neznášanlivosť v členských štátoch, pretože umožňujú prijatie konkrétnych opatrení v reakcii na konkrétne situácie; vyjadruje poľutovanie nad tým, že len 15 členských štátov má takéto plány ( 21 ) ; naliehavo vyzýva Komisiu, aby uverejnila plánované spoločné usmerňujúce zásady na vykonávanie národných akčných plánov proti rasizmu a rasovej diskriminácii, ako aj ďalšie nástroje na podporu úsilia na národnej úrovni; vyzýva na začlenenie osobitných cieľov, ktoré by odrážali celú rozmanitosť spoločnosti v oblasti kultúry, vzdelávania, médií a športu pri vypracúvaní týchto plánov; považuje v tejto súvislosti za potrebné zhromažďovať osvedčené postupy a vymieňať si ich s členskými štátmi s cieľom uľahčiť vypracovanie ich národných akčných plánov, ako aj podporiť výmenu skúseností medzi národnými agentúrami;

6. víta uverejnenie a vykonávanie osobitných usmernení EÚ týkajúcich sa zberu údajov o rovnosti na základe rasového alebo etnického pôvodu, ktoré sú v smernici o rasovej rovnosti vymedzené ako dobrovoľné a anonymné údaje, pričom sa zabezpečuje ochrana osobných údajov, sebaidentifikácia a konzultácie s príslušnými komunitami; vyzýva členské štáty, aby prispôsobili vnútroštátne štatistiky a odstránili prekážky, ktoré bránia systematickému zhromažďovaniu kvalitných spoľahlivých, rozčlenených údajov o rovnosti špecifických pre jednotlivé krajiny, a aby toto zhromažďovanie uľahčili a prípadne zlepšili s cieľom odhaliť korene rasizmu a diskriminácie a bojovať proti nim, ako aj podporiť politiky založené na dôkazoch na vnútroštátnej aj európskej úrovni; vyzýva Komisiu a členské štáty, aby tieto údaje využívali na vypracúvanie politík na dosiahnutie rasovej spravodlivosti a aby tieto údaje boli prístupné verejnosti pri plnom rešpektovaní základného práva na súkromie, ochrany osobných údajov a príslušných právnych predpisov EÚ vrátane smernice o rasovej rovnosti, všeobecného nariadenia o ochrane údajov ( 22 ) a navrhovaného nariadenia o súkromí a elektronických komunikáciách ( 23 ) , ako aj príslušných vnútroštátnych právnych rámcov;

7. víta záväzok vo vzťahu k rozmanitosti a začleňovaniu v programoch Erasmus+, Kreatívna Európa, Európsky zbor solidarity, Občania, rovnosť, práva a hodnoty, v iniciatíve Nový európsky Bauhaus, ESF+ a v európskej záruke pre mladých ľudí; zdôrazňuje potrebu systematicky sledovať a analyzovať prínos každého z týchto programov k boju proti rasizmu a vytvoriť prehľad osvedčených postupov; vyzýva Komisiu, aby zabezpečila začlenenie nedávno uverejnených stratégií pre začlenenie do všetkých príslušných programov EÚ a iniciatív v oblasti vzdelávania, kultúry, médií a športu a aby monitorovala ich vykonávanie a vplyv;

8. víta, že Komisia uznala potrebu prierezového prístupu k tvorbe politík; vyzýva Komisiu a členské štáty, aby zabezpečili vykonanie príslušných cieľov v oblasti boja proti rasizmu vo všetkých oblastiach politiky;

9. so znepokojením berie na vedomie nedostatočnú dohodu v Rade o návrhu Komisie z 2. júla 2008 na smernicu Rady o vykonávaní zásady rovnakého zaobchádzania s osobami bez ohľadu na náboženské vyznanie alebo vieru, zdravotné postihnutie, vek alebo sexuálnu orientáciu ( 24 ) ; naliehavo vyzýva členské štáty, aby v tejto súvislosti čo najskôr dospeli k spoločnej pozícii; podporuje Komisiu, aby podnietila pokrok smerom k dosiahnutiu jednomyseľnosti v Rade, potrebnej na prijatie tohto návrhu;

10. podporuje ďalšiu spoluprácu medzi Európskou komisiou proti rasizmu a intolerancii, orgánmi pre rovnosť v členských štátoch, mimovládnymi organizáciami (MVO) a vládami a zainteresovanými stranami, najmä tými, ktoré zastupujú záujmy jednotlivcov a skupín dotknutých rasizmom a rasovou diskrimináciou; vyzýva najmä členské štáty, aby v plnej miere vykonávali odporúčania Európskej komisie proti rasizmu a intolerancii;

11. vyzýva Komisiu a členské štáty, aby posilnili svoju podporu Aliancii civilizácií OSN s cieľom posilniť medzinárodný, medzikultúrny a medzináboženský dialóg a spoluprácu;

12. zdôrazňuje, že obmedzený prístup k technológiám a digitálnym infraštruktúram v oblasti vzdelávania, kultúry, médií a športu predstavuje riziko vzniku novej formy diskriminácie a nerovnosti, ktorú musia Komisia a členské štáty náležite a rýchlo riešiť;

13. vyzýva členské štáty, aby zaviedli linky pomoci, mediačné orgány a školenia zamestnancov s cieľom riadne riešiť a nahlasovať násilie alebo iné incidenty rasovej alebo etnickej povahy v oblasti vzdelávania, kultúry, médií a športu;

14. vyzýva Komisiu a členské štáty, aby vypracovali posilnenú stratégiu, ktorá podporí integráciu ľudí z vidieckych, horských a izolovaných oblastí, najmä mladých ľudí a žien, do vzdelávania, kultúry, športu a médií, a aby zároveň rozvíjali miestnu a prispôsobenú infraštruktúru a investovali do nej;

15. vyzýva Komisiu a členské štáty, aby vypracovali ucelený akčný plán na riadne riešenie rizika diskriminácie, ktorému čelia mobilní pracovníci a najmä ich deti, vrátane obmedzeného prístupu ku kvalitnému vzdelávaniu, kultúre, médiám a športu;

Kultúra

16. zdôrazňuje, že európske spoločnosti sú domovom zvyšujúcej sa kultúrnej rozmanitosti a rastúceho podielu obyvateľov narodených v zahraničí a ich potomkov; verí, že kultúra, vzdelávanie a šport sú základom podpory otvorenej spoločnosti, ktorá je ústretová voči všetkým; domnieva sa, že je dôležité uznať prínos týchto ľudí k európskej kultúre a znalostiam v priebehu dejín a ich dedičstvo;

17. uznáva, že rasizmus je hlboko zakorenený v spoločnosti a prepojený s jej kultúrnymi koreňmi a sociálnymi normami; zdôrazňuje preto dôležitú úlohu, ktorú môže a musí v boji proti diskriminácii a rasizmu a podpore sociálneho začlenenia, rozmanitosti, rovnosti a tolerancie zohrať kultúra; zdôrazňuje význam podpory medzikultúrneho vzdelávania;

18. berie na vedomie obrovský prínos rôznych komunít ku kultúrnej a jazykovej rozmanitosti Európy;

19. vyjadruje poľutovanie nad existenciou prekážok brániacich účasti menšín na kultúrnom dianí, konkrétne nad stereotypmi, predsudkami, segregáciou alebo getizáciou; vyzýva Komisiu a členské štáty, aby podporovali iniciatívy za väčšiu rozmanitosť účasti v rámci kultúrneho sektora pre rasizované komunity a jednotlivcov, najmä využívaním financovania zo všetkých relevantných programov na odstránenie takýchto prekážok; vyzýva na väčšiu podporu existujúcich kanálov a vytváranie podporných sietí a informačných činností, a to aj pre osoby v prímestských, vo vidieckych, v najvzdialenejších a iných znevýhodnených regiónoch;

20. vyzýva členské štáty, aby začali iniciatívy, ako sú systémy poukazov alebo podobné úsilie, ktorých účelom bude nabádať ľudí z rôznych rasových a etnických prostredí, aby sa zúčastňovali na kultúrnych podujatiach;

21. vyzýva Komisiu a členské štáty, aby zlepšili monitorovanie a hodnotenie, a to aj prostredníctvom testovania, poskytovania a výmeny participatívnych nástrojov a najlepších postupov, čo môže preukázať účinky podpory začleňovania a nediskriminácie a boja proti rasizmu prostredníctvom kultúry a pomôcť vytvárať inkluzívnejšie politiky;

22. vyzýva členské štáty a príslušné zainteresované strany, aby podporovali rozmanitosť v kultúrnych inštitúciách na úrovni zamestnancov, ako aj na úrovni manažmentu, a to zavedením kritérií oprávnenosti a udeľovania grantov v organizáciách, ktoré využívajú verejné financovanie, a zabezpečením toho, aby všetci pracovníci boli odmeňovaní od začiatku svojej kariéry;

23. víta prácu pracovnej skupiny expertov členských štátov pre otvorenú metódu spolupráce o rodovej rovnosti v kultúrnom a kreatívnom sektore; vyzýva členské štáty, aby do budúceho pracovného plánu pre kultúru zaradili pracovnú skupinu expertov členských štátov pre otvorenú metódu spolupráce v oblasti boja proti rasizmu prostredníctvom umenia a kultúry; vyzýva pracovnú skupinu pre otvorenú metódu spolupráce, aby vypracovala štúdiu o úlohe, ktorú kultúra a kreatívny sektor zohrávajú pri podpore rasovej rovnosti vo svojich príslušných sektoroch;

24. víta začlenenie ľudí a miest, ktorí to najviac potrebujú, ako jednu zo strategických osí Nového európskeho Bauhausu; žiada, aby táto iniciatíva zohľadňovala sociálne začlenenie migrantov s cieľom poskytnúť im rovnaký prístup k príležitostiam;

25. dôrazne podporuje, že niektoré členské štáty uznávajú potrebu vrátiť kultúrne diela a artefakty na miesta ich pôvodu, keďže by to slúžilo na podporu vzájomného rešpektovania a porozumenia kultúrneho dedičstva, ako aj na zvýšenie jeho hodnoty, v neposlednom rade aj prostredníctvom verejného prístupu k týmto dielam a artefaktom; žiada, aby sa uskutočnil potrebný výskum, štúdie a výmeny s cieľom vytvoriť ucelené programy na vrátenie kultúrnych diel a artefaktov buď do ich krajín pôvodu, alebo do iných vhodných kultúrnych inštitúcií určených štátom pôvodu v súlade s príslušnými medzinárodnými dohovormi o ochrane kultúrneho dedičstva; nabáda Komisiu, aby uľahčila dialóg s cieľom podporiť výmenu najlepších postupov medzi členskými štátmi, krajinami mimo EÚ, múzeami a inými kultúrnymi inštitúciami;

Vzdelávanie

26. uznáva rozhodujúcu úlohu vzdelávania a odbornej prípravy v boji proti štrukturálnemu rasizmu a diskriminácii, budovaní inkluzívnych spoločností, vyvracaní predsudkov a stereotypov a presadzovaní tolerancie, porozumenia a rozmanitosti; zdôrazňuje úlohu nového európskeho vzdelávacieho priestoru v boji proti všetkým formám diskriminácie v triede i mimo nej, najmä pri rozvoji kvalitných a inkluzívnych priestorov na vzdelávanie;

27. zdôrazňuje, že konkrétne prvky európskej histórie vrátane kolonializmu, otroctva a genocídy, najmä holokaustu, spolu s ďalšími prejavmi rasizmu, majú naďalej trvalý vplyv na dnešnú spoločnosť, a to aj vo vzdelávacích systémoch a pri vypracúvaní vzdelávacích osnov; navrhuje, aby sa vzdelávacie osnovy zrevidovali s cieľom vysvetliť históriu našich spoločností prostredníctvom cieleného a kontextualizovaného prístupu s cieľom lepšie pochopiť jej prepojenie so súčasnosťou a pracovať na odstránení stereotypov, ktoré vedú k diskriminácii v súčasnosti;

28. zdôrazňuje, že v učebných osnovách dejepisu je potrebné venovať väčší priestor objektívnemu a vecnému učeniu sa o rôznych rasových alebo etnických ideológiách a o ich formách a pôvode vrátane otroctva, kolonializmu a fašizmu a zneužívania vedy na ich ospravedlnenie, ako aj o ich dôsledkoch a možných pozostatkoch v súčasnosti;

29. nabáda členské štáty, aby podporovali tvorbu rozmanitých a inkluzívnych učebných plánov a vzdelávacích nástrojov alebo aktivít s cieľom zabezpečiť, aby boli v týchto a iných kľúčových materiáloch zahrnutí autori, historici, vedci, umelci a iné osobnosti s rozmanitým rasovým a etnickým pôvodom;

30. zdôrazňuje úlohu vzdelávania pri podpore občianstva a spoločných hodnôt slobody, tolerancie a nediskriminácie; zdôrazňuje význam vytvárania synergií medzi vzdelávaním k občianstvu v celej Európe a politikami EÚ na boj proti rasizmu a diskriminácii; nabáda členské štáty, aby kládli väčší dôraz na vzdelávanie o histórii EÚ s cieľom podporiť súdržnosť; domnieva sa, že tieto oblasti by mali byť neoddeliteľnou súčasťou osnov vzdelávania k občianstvu;

31. vyzýva členské štáty, aby podporovali jazyky, kultúru a históriu menšín v učebných osnovách, múzeách a iných formách kultúrneho a historického vyjadrenia a aby uznali prínos ich kultúr k európskemu dedičstvu; vyzýva členské štáty, aby vypracovali súdržné a konzistentné opatrenia s primeranými finančnými prostriedkami na stimuláciu, podporu a propagovanie umenia a kultúry rasizovaných a etnických skupín a na výskum a zachovanie hmotného a nehmotného dedičstva kultúry tradičných komunít;

32. vyzýva Komisiu a členské štáty, aby podporovali viacjazyčnosť ako dôležitý nástroj, ktorý spája ľudí;

33. zdôrazňuje, že je dôležité poskytovať náležitú podporu deťom mobilných pracovníkov vo všetkých členských štátoch s cieľom umožniť im naučiť sa svoj materinský jazyk a dozvedieť sa o kultúre svojej vlastnej krajiny a novej krajiny pobytu s cieľom zabezpečiť lepšiu integráciu;

34. vyzýva na prehĺbenie štúdia spoločných humanitných vied, histórie, filozofie, jazykov a literatúry, čo môže prispieť k podpore ducha európskej svornosti; vyzýva, aby sa v rámci učebných osnov dejepisu uplatňoval cielený prístup k histórii rasových a etnických komunít žijúcich v Európe s cieľom podporiť pohľad na európske a svetové dejiny zo širšej a vecnejšej perspektívy a lepšie pochopenie interakcií medzi rôznymi kontinentmi pred európskou kolonizáciou, počas nej a po nej; žiada, aby sa v učebniciach histórie zdôrazňovali príspevky rasizovaných komunít k rozvoju a formovaniu dnešnej Európy;

35. vyzýva členské štáty, aby aktívne bojovali proti predsudkom v školských učebniciach, vzdelávacích pomôckach, filmoch a spravodajských programoch pre deti a mládež a v športe; vyzýva členské štáty, aby tieto ciele zahrnuli do realizácie Európskeho roka mládeže 2022;

36. dôrazne odsudzuje rasovú a etnickú segregáciu v školách, ktorá v Európe stále existuje; upozorňuje, že takéto praktiky vedú k marginalizácii, predčasnému ukončeniu školskej dochádzky, nízkej miere zápisu do školy, vytváraniu paralelných sociálnych priestorov, upevňujú štrukturálnu diskrimináciu a bránia rovnakému prístupu ku kvalitnému životu; vyzýva všetky členské štáty, aby zaviedli alebo posilnili inkluzívne politiky s cieľom zabrániť tomu, aby marginalizované skupiny študentov od predškolského až po vysokoškolské vzdelávanie boli zámerne alebo nezámerne umiestňované do oddelených škôl, vzdelávacích inštitúcií alebo tried, podporiť sociálne začlenenie so zárukou rovnakých príležitostí pre všetkých a zabezpečiť, aby všetky deti mali rovnaký prístup ku kvalitnému vzdelávaniu a mimoškolským aktivitám vrátane kultúry a športu; vyzýva členské štáty, aby aktívne podporovali začlenenie detí z menšinových skupín do škôl a miestnych komunít a zachovávali sekulárnu povahu verejného vzdelávania a zároveň rešpektovali kultúrne a náboženské identity;

37. vyzýva Komisiu a členské štáty, aby prijali opatrenia na podporu detí z rasových a etnických menšín a z neistého sociálno-ekonomického prostredia na ceste k excelentnosti tým, že im pomôžu zapojiť sa do mimoškolských aktivít (napr. umenia a športu) na vysokej úrovni, umožnia im navštevovať školy, ktoré spĺňajú ich osobitné potreby, poskytnú kvalitné príležitosti na vzdelávanie a sprístupnia potrebné finančné prostriedky;

38. vyzýva členské štáty, aby zaručili právo na vzdelanie pre každé dieťa a zaviedli opatrenia na boj proti predčasnému ukončeniu školskej dochádzky a na jeho prevenciu a aby zabezpečili rodovo spravodlivý prístup ku kvalitnému a inkluzívnemu vzdelávaniu od raného detstva až po dospievanie; vyzýva Komisiu, aby navrhla nové nástroje financovania alebo podprogramy, ktoré by dopĺňali opatrenia členských štátov, s cieľom poskytovať cielenú a prispôsobenú podporu v oblasti kvalitného vzdelávania deťom vo veku troch a viac rokov, ktoré zápasia s extrémnou chudobou a nespĺňajú podmienky na existujúce a budúce iniciatívy EÚ v oblasti financovania vzdelávania a sociálneho začlenenia, ako sú Erasmus+, Európska záruka pre deti alebo ESF+;

39. uznáva význam vzdelávania detí a mladých ľudí s cieľom oboznámiť ich s negatívnym vplyvom neznášanlivosti a rozvíjania ich schopnosti kritického myslenia; zdôrazňuje potrebu zabezpečiť, aby sa vzdelávanie o ľudských právach začínalo už od útleho veku a aby učebné materiály odrážali rozmanitosť a pluralitu spoločnosti a neobsahovali rasistický obsah;

40. vyzýva Komisiu, aby podporovala výskum systémov včasného varovania a účinných učebných metód v boji proti rasizmu a diskriminácii v školách, pričom by mala venovať pozornosť najlepším postupom z celej Európy, a aby podporovala šírenie výsledkov s cieľom odstrániť šikanovanie z rasových dôvodov;

41. vyzýva členské štáty, aby zabezpečili, že pedagogickí zamestnanci z rasových a etnických menšinových skupín budú mať rovnaký a spravodlivý prístup k pedagogickým a vzdelávacím pozíciám na všetkých úrovniach vzdelávania, a aby zaviedli opatrenia na zabezpečenie ochrany pedagógov aj študentov pred rasovou diskrimináciou v školskom systéme;

42. odsudzuje štrukturálnu diskrimináciu, ktorej sú vystavené tisíce detí utečencov v Európe, ktoré majú obmedzený alebo žiadny prístup k vzdelaniu; potvrdzuje, že segregované triedy v prijímacích táboroch, ktoré často vedú dobrovoľníci, nemôžu nahradiť školskú dochádzku; vyzýva, aby sa povinné vzdelávanie detí utečencov v školskom systéme hostiteľskej krajiny stalo podmienkou pre prístup k finančným prostriedkom EÚ v oblasti migrácie;

43. vyzýva členské štáty, aby poskytli primeranú odbornú prípravu učiteľom bez ohľadu na odbor vzdelávania, špecializáciu, vek ich žiakov alebo typ zariadenia, v ktorom budú vyučovať, aby ich vybavili zručnosťami a kultúrnymi spôsobilosťami, ktoré budú potrebovať na presadzovanie začleňovania a tolerancie a boj proti diskriminácii vo vzdelávacom systéme; žiada, aby sa všetkým pedagógom a pracovníkom s mládežou poskytol čas, aby sa podieľali na počiatočnom vzdelávaní učiteľov a kontinuálnom profesijnom rozvoji zameranom na vyučovanie v multikultúrnom a multirasovom kontexte vrátane školení o nevedomých predsudkoch; vyzýva členské štáty, aby zaviedli programy celoživotného vzdelávania pre štátnych zamestnancov a najmä pre bezpečnostné zložky štátu s cieľom odstrániť rasistické a xenofóbne správanie;

44. pripomína, že systémy umelej inteligencie určené na používanie vo vzdelávaní a odbornej príprave, ako aj pri nábore pedagogických pracovníkov sa v niektorých prípadoch považujú za „vysokorizikové“; vyzýva na riadne posúdenie rizík pred použitím takýchto nástrojov;

45. zdôrazňuje význam spomienkových aktivít v rámci programu Občania, rovnosť, práva a hodnoty a potrebu dostatočného financovania a zviditeľnenia projektov zameraných na pripomínanie, výskum a vzdelávanie v oblasti rozhodujúcich udalostí nedávnej európskej histórie a na zvyšovanie povedomia európskych občanov o ich spoločnej histórii, kultúre, kultúrnom dedičstve a hodnotách, čím sa zlepší ich chápanie Únie, jej pôvodu, účelu a rozmanitosti;

46. uznáva, že programy mobility, ako je Erasmus+, sú z hľadiska vzdelávacieho, sociálneho, osobného a profesijného rozvoja výhodou a pomáhajú rozvíjať porozumenie pre ostatných ľudí; podporuje nepretržité schvaľovanie takýchto programov;

47. zdôrazňuje hodnotu vzdelávania k občianstvu v EÚ pre vzájomné porozumenie a sociálnu súdržnosť, čo sa odzrkadlilo aj v príspevku občanov na Konferencii o budúcnosti Európy, ktorý sa tiež zohľadní v záveroch konferencie, ktoré sa majú zverejniť tento rok;

48. zdôrazňuje význam uznávania neformálneho vzdelávania a informálneho učenia sa, ako aj automatického uznávania diplomov a kvalifikácií ako kľúčových nástrojov na otváranie príležitostí pre jednotlivcov z rasových a etnických skupín, na boj proti štrukturálnemu rasizmu a diskriminácii a na podporu rozmanitosti;

49. uznáva dôležitosť vzorov pri dosahovaní vzdelania; nabáda na vytvorenie celoeurópskej platformy jednotlivcov a kolektívov osôb z prostredia rasových a etnických menšín, ktorí sa môžu podeliť o svoje skúsenosti so žiakmi;

50. zdôrazňuje význam zvyšovania informovanosti širokej verejnosti a verejnej mienky o rozmanitej povahe našich spoločností prostredníctvom učebných a iných relevantných materiálov;

51. vyzýva členské štáty, aby sa vyhli znižovaniu rozpočtu na vzdelávacie programy, pretože by to mohlo viesť k obmedzeniu priestoru na diskusie o medzikultúrnom povedomí a boji proti rasizmu ( 25 )

52. zdôrazňuje význam sociálnych programov financovaných EÚ, najmä systémov školského stravovania, pre integráciu sociálne znevýhodnených detí a mladých ľudí;

Médiá

53. zdôrazňuje dôležitosť zastúpenia a rozmanitosti vo vývoji inkluzívnej spoločnosti; pripomína, že médiá sú povinné odrážať spoločnosť v celej jej rozmanitosti, a vyjadruje poľutovanie nad nedostatkom rasovej a etnickej rozmanitosti v mnohých médiách; vyzýva kultúrny a mediálny sektor, aby sa vyhli praktikám, ktoré zachovávajú a posilňujú negatívne stereotypy o etnických a rasových menšinách, a nabáda ich, aby členov týchto komunít zobrazovali v pozitívnych úlohách; vyzýva príslušné zainteresované strany, aby riešili rozmanitosť a zastúpenie v rámci svojich organizácií, a to aj vytvorením osoby zodpovednej za rozmanitosť a vykonávaním iniciatív zameraných na zlepšenie gramotnosti pracovníkov médií o otázkach rozmanitosti a inkluzívnosti s cieľom lepšie zohľadniť nezávislú a pluralitnú povahu ich úloh;

54. víta komunikačnú kampaň Komisie na zvyšovanie informovanosti na podporu rozmanitosti v audiovizuálnom sektore na obrazovke aj mimo nej; vyzýva, aby sa táto kampaň zameriavala na rozmanitosť a dejiny rasizovaných a iných marginalizovaných komunít a aby sa v nej zdôraznil spôsob, akým môže dosiahnutie rasovej spravodlivosti prispieť k súdržnejšej, mierovejšej a demokratickejšej Európe pre všetkých;

55. víta, že Európske stredisko pre monitorovanie digitálnych médií bolo poverené bojom proti dezinformáciám a opatreniami zameranými na menšinové komunity; zdôrazňuje naliehavú potrebu klásť väčší dôraz na rozvoj kritického myslenia, mediálnej gramotnosti a digitálnych zručností vo vzdelávacích programoch; zdôrazňuje zásadný vplyv, ktorý môžu mať kampane a iniciatívy zamerané na mediálnu gramotnosť pri zmierňovaní rétoriky rasovej diskriminácie šírenej prostredníctvom dezinformácií; zdôrazňuje, že je potrebné poskytnúť mladým ľuďom analytické a operačné nástroje, aby rozpoznali nenávistné prejavy na internete a bojovali proti ich šíreniu;

56. naliehavo vyzýva Komisiu, aby zabezpečila úplnú a správnu transpozíciu definície nenávistných prejavov na internete aj mimo neho a kriminalizácie trestných činov z nenávisti do vnútroštátneho práva členských štátov a aby v prípade potreby začala postupy v prípade nesplnenia povinnosti;

57. víta šieste hodnotenie kódexu správania týkajúceho sa nezákonných nenávistných prejavov na internete a pokrok dosiahnutý pri odstraňovaní nenávistných prejavov na internete; vyjadruje však poľutovanie nad tým, že hoci priemerný počet oznámení preskúmaných do 24 hodín zostáva vysoký (81 %), v porovnaní s rokom 2020 (90,4 %) sa znížil, a že priemerná miera odstránenia sa od rokov 2019 a 2020 znížila na 62,5 %; vyzýva Komisiu, aby pokračovala v spolupráci s platformami s cieľom odstrániť nenávistné prejavy na internete a zlepšiť mieru odstraňovania, transparentnosť a spätnú väzbu pre používateľov;

58. vyjadruje znepokojenie nad šírením nenávistných prejavov a dezinformácií s rasovým a diskriminačným obsahom, podporovaných umelou inteligenciou a algoritmami; konštatuje, že takéto nenávistné prejavy a dezinformácie spôsobujú okamžitý rozklad našich spoločností; žiada, aby sa vyvinulo úsilie na boj proti takýmto činnostiam, najmä navrhnutím špecializovanej umelej inteligencie a algoritmov s konečným cieľom zastaviť príliv nenávistných prejavov a dezinformácií a zmierniť ich dôsledky;

59. konštatuje, že pri vývoji, zavádzaní a používaní umelej inteligencie vrátane filtrov obsahu prevláda používanie anglického jazyka; varuje, že nenávistné prejavy na internete sa vyskytujú aj v iných jazykoch, ktorých filtre obsahu sú menej účinné; vyzýva na prijatie opatrení na boj proti nenávistným prejavom vo všetkých jazykoch;

60. víta prax zavedenú niektorými medzinárodnými poskytovateľmi audiovizuálnych služieb, v súlade s ktorou sa pred vysielaním v médiách uvádzajú vyhlásenia o škodlivom alebo rasistickom obsahu; povzbudzuje tvorbu takejto praxe v európskej audiovizuálnej sfére;

61. konštatuje, že niektoré členské štáty majú audiovizuálne regulačné orgány s právomocou ukladať sankcie v nadväznosti na programy, v ktorých sa podporuje diskriminačný alebo rasistický obsah; nabáda členské štáty, aby posilnili postavenie svojich regulačných orgánov v tomto zmysle; vyzýva, aby sa Skupine európskych regulačných orgánov pre audiovizuálne mediálne služby poskytol prístup k zdrojom s cieľom riadne koordinovať vnútroštátne orgány pri zbere a výmene kvalitných údajov, ako aj pri monitorovaní takejto úlohy; vyzýva Komisiu a členské štáty, aby zastavili financovanie zo strany EÚ a jednotlivých štátov pre médiá, ktoré podľa príslušných regulačných orgánov porušujú právne normy tým, že propagujú nenávistné prejavy a xenofóbiu;

62. odsudzuje rasistickú rétoriku niektorých médií, ktoré stigmatizujú rasizované komunity, napríklad tým, že sa zameriavajú na migrantov ako zdroj rôznych hospodárskych a sociálnych problémov a venujú neprimerané pokrytie zločinom páchaným migrantmi; vyzýva členské štáty, aby prijali účinné opatrenia s cieľom zabrániť médiám v šírení stigmatizujúcej rétoriky, nenávistných prejavov, falošných príbehov a negatívneho zobrazovania určitých etnických alebo rasových skupín s jediným zámerom odľudštiť dotknutých jednotlivcov;

63. zdôrazňuje, že je potrebné zvýšiť zodpovednosť digitálnych platforiem a sociálnych sietí s cieľom bojovať proti šíreniu podnecovania rasovej nenávisti a nepriateľských postojov voči migrantom a menšinám;

Šport

64. zdôrazňuje, že športové kluby a federácie zohrávajú kľúčovú úlohu v boji proti rasizmu, a to aj prostredníctvom zvyšovania informovanosti; pripomína, že šport a najmä skupinový šport sú hnacou silou sociálneho začleňovania, rovnosti a podpory hodnôt EÚ v zmysle nariadenia o programe Erasmus+; víta poskytovanie európskych a vnútroštátnych finančných prostriedkov s cieľom umožniť ľuďom žijúcim v chudobe, najmä menšinám a deťom, zúčastňovať sa na športových aktivitách;

65. konštatuje, že rasizmus je uvedený medzi odvetvovými prioritami v partnerstvách pre šport v rámci kľúčovej akcie 2 ročného pracovného programu Erasmus+, a že iniciatívy v oblasti športu pre všetkých zamerané na začlenenie a boj proti rasizmu môžu byť financované v rámci nového programu partnerstiev malého rozsahu; vyzýva Komisiu, aby tieto iniciatívy posúdila a systematicky monitorovala počet a druh športových projektov zameraných najmä na boj proti rasizmu, ako aj sumu finančných prostriedkov, ktoré sa na ne prideľujú; vyzýva Komisiu, aby podporovala začlenenie migrantov a osôb z prostredia rasových a etnických menšín do športových klubov na najnižšej úrovni;

66. víta úsilie mimovládnych organizácií a miestnych organizácií v rôznych členských štátoch využívať šport ako prostriedok na zbližovanie ľudí a posilňovanie kolektívnej pamäti s cieľom podporovať rešpekt a začlenenie; vyzýva Komisiu, aby vytvorila databázu najlepších postupov v oblasti športového vzdelávania a médií s cieľom podporiť ich rozvoj v celej EÚ;

67. uznáva, že väčšia pozornosť by sa mala venovať zastúpeniu rôznych skupín v športe vo všeobecnosti a na riadiacich pozíciách v športových organizáciách vrátane žien a osôb, ktoré majú menej príležitostí, ako sú utečenci, etnické a rasové menšiny a LGBTIQ komunita; naliehavo žiada medzinárodné, európske a vnútroštátne športové riadiace orgány a zainteresované strany, aby vykonávali opatrenia týkajúce sa rozmanitosti a začleňovania, najmä s cieľom riešiť problém nízkeho počtu žien a zástupcov etnických menšín na vedúcich pozíciách a vo vrcholových orgánoch; vyzýva členské štáty, aby vypracovali inkluzívne politiky v oblasti športu s primeranými finančnými prostriedkami na zabezpečenie toho, aby bol šport prístupný pre všetkých, nezávisle od etnického pôvodu, rasy, zdravotného postihnutia alebo sociálno-ekonomického zázemia;

68. trvá na uplatňovaní prístupu nulovej tolerancie, pokiaľ ide o rasizmus, nenávistné prejavy, násilie a iné rasistické správanie v športe, a naliehavo vyzýva Komisiu, členské štáty a športové federácie, aby zaviedli opatrenia na predchádzanie takýmto incidentom a prijali účinné sankcie a kroky na podporu obetí, ako aj opatrenia na ochranu atlétov, ktorí odsudzujú rasizmus alebo sa vyslovujú za rozmanitosť, pred odvetnými opatreniami;

69. nabáda Komisiu, aby vypracovala odporúčania alebo usmernenia v oblasti športu v záujme boja proti rasizmu v športe na miestnej, regionálnej, vnútroštátnej a európskej úrovni a podpory začleňovania a rešpektu, a to aj voči tým, ktorí potrebujú špecifický odev, na všetkých úrovniach športu; vyzýva športové organizácie a zainteresované strany na všetkých úrovniach, aby aktívne prispievali k tvorbe takéhoto kódexu, podporili ho a začlenili ho do svojich stanov; povzbudzuje organizácie, aby zvyšovali informovanosť o takomto kódexe a jeho obsahu medzi svojimi členmi a ich rodinami, ako aj v rámci širšej verejnosti;

o

o o

70. poveruje svoju predsedníčku, aby postúpila toto uznesenie Rade a Komisii.

(1) Ú. v. ES L 180, 19.7.2000, s. 22.

(2) Ú. v. ES L 303, 2.12.2000, s. 16.

(3) Ú. v. EÚ L 95, 15.4.2010, s. 1.

(4) Ú. v. EÚ L 189, 28.5.2021, s. 1.

(5) Ú. v. EÚ L 189, 28.5.2021, s. 34.

(6) Ú. v. EÚ L 202, 8.6.2021, s. 32.

(7) Ú. v. EÚ L 156, 5.5.2021, s. 1.

(8) Ú. v. EÚ C 93, 19.3.2021, s. 1.

(9) Ú. v. EÚ L 328, 6.12.2008, s. 55.

(10) Ú. v. EÚ C 460, 21.12.2018, s. 12.

(11) Ú. v. EÚ C 362, 8.9.2021, s. 63.

(12) Ú. v. EÚ C 195, 7.6.2018, s. 1.

(13) Ú. v. EÚ C 108, 26.3.2021, s. 2.

(14) Ú. v. EÚ C 385, 22.9.2021, s. 104.

(15) Ú. v. EÚ C 474, 24.11.2021, s. 146.

(16) Ú. v. EÚ L 231, 30.6.2021, s. 21.

(17) Prijaté texty, P9_TA(2021)0463.

(18) Prijaté texty, P9_TA(2021)0452.

(19) Agentúra EÚ pre základné práva, Second European Union minorities and discrimination survey – main results, 6. decembra 2017; Second European Union minorities and discrimination survey: Muslims – selected findings, 21. septembra 2017; Skúsenosti s antisemitizmom a jeho vnímanie – Druhý prieskum o diskriminácii a trestných činoch z nenávisti namierených proti židom v EÚ, 10. decembra 2018; Druhý prieskum Európskej únie týkajúci sa menšín a diskriminácie: Rómovia – vybrané výsledky, 29. novembra 2016; Second European Union minorities and discrimination survey: being Black in the EU, 23. novembra 2018.

(20) Tamtiež.

(21) Stav v roku 2019, podľa správy Agentúry EÚ pre základné práva z 9. júna 2020.

(22) Ú. v. EÚ L 119, 4.5.2016, s. 1.

(23) Návrh nariadenia Európskeho parlamentu a Rady o rešpektovaní súkromného života a ochrane osobných údajov v elektronických komunikáciách (COM(2017)0010).

(24) COM(2008)0426.

(25) The role of culture, education, media and sport in the fight against racism, Európsky parlament, generálne riaditeľstvo pre vnútorné politiky, tematická sekcia pre štrukturálne politiky a politiky súdržnosti, október 2021, s. 13.